钦定古今图书集成/明伦汇编/官常典/第249卷 > 《为王敬则让司空表》孔稚珪
## 钦定古今图书集成/明伦汇编/官常典/第249卷 > 《为王敬则让司空表》孔稚珪

故李通豪赡，以亲宠登司；王基才勇，与声华入选。先
帝擢臣以荣华，陛下伸臣以富贵，遂行北带五州，东
跨六郡，内亚三鼎，外齐四岳。蝉佩之英，则左右交晖；
龟组之华，则纵横吐耀；轻轮徐动，则剑戟如云；飞盖
暂停，则歌钟成列；摐金龙吹郁其前，呜笳凤管叠其
后。邓禹若不遭汉光，则南阳之掾吏；微臣若不逢明
圣，则孤城之戍客，岂可加以正台之席，登以论道之
寄。启黄扉而燮五纬，蹑青帷而调四序。